**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍ និង នីតិវិធី

ស្តីពី

ការវាយតម្លៃសាស្ត្រាចារ្យ

​​​​​​​​​**-**បានឃើញព្រះរាជក្រម ០២/រកម/០១៩៦.០១ ចុះថ្ងៃទី ២៤ ខែ មករា ឆ្នាំ ១៩៩៦ ដែលប្រកាសឱ្យ ប្រើច្បាប់ ស្តីពីការបង្កើតក្រសួងអប់រំ យុវជន និងកីឡា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពី លក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យគ្រប់គ្រង និងសេដ្ឋកិច្ច

-យោងតាមការចំាបាច់របស់សាកលវិទ្យាល័យគ្រប់គ្រង និងសេដ្ឋកិច្ច

ដើម្បីប្រសិទ្ធភាព ក្នុងការវាយតម្លៃការបង្រៀនរបស់សាស្រ្តាចារ្យ គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក ១

បញ្ញត្តិទូទៅ

**ប្រការ១:** គោលការណ៍នេះមានឈ្មោះថា “ គោលការណ៍វាយតម្លៃសាស្ត្រាចារ្យ “ ត្រូវបានរៀបចំចងក្រងឡើង និងអនុម័តឱ្យប្រើប្រាស់ដោយថ្នាក់ដឹកនាំ សាកលវិទ្យាល័យក្នុងព្រំដែនអនុវត្តសម្រាប់ការវាយតម្លៃសាស្ត្រាចារ្យ របស់សាកលវិទ្យាល័យគ្រប់គ្រង និងសេដ្ឋកិច្ច នៅទីតាំងគោល និងគ្រប់ទីតាំងសាខាទាំងអស់ដែលមាននៅព្រះរាជាណាចក្រកម្ពុជា។

**ប្រការ២:** គោលការណ៍នេះ មានគោលដៅចំបង គឺធ្វើឱ្យមានប្រសិទ្ធិភាព​ក្នុងការវាយតម្លៃសាស្រ្តាចារ្យ លើការបង្រៀន ដើម្បីធានាបាននូវនិរន្តរភាពការបណ្តុះបណ្តាល និងមានការទទួលស្គាល់គុណភាពអប់រំនៅគ្រប់មជ្ឍដ្ឋាន។

ជំពូក ២

គោលបំណងនៃការវាយតម្លៃសាស្រ្តាចារ្យ

**ប្រការ៣:** ដើម្បីសំដៅធានាឱ្យបាននូវបទដ្ឋានមួយដែលមាន តម្លាភាព ប្រសិទ្ធិភាពខ្ពស់ ក្នុងការវាយតម្លៃ ការបង្រៀនរបស់សាស្រាចារ្យ។

**ប្រការ៤:** ដើម្បីធានា និងលើកកម្ពស់គុណភាពអប់រំឩត្តមសិក្សា ឱ្យមានប្រសិទ្ធិភាពស្របតាមបទដ្ឋានជាតិ និងមានលក្ខណៈអន្តរជាតិ។

**ប្រការ៥:** ដើម្បីរកឱ្យឃើញនូវចំណុចខ្លាំងនិងចំណុចខ្វះខាតក្នុងការអនុវត្តការបង្រៀនរបស់សាស្ត្រាចារ្យ។

ជំពូក ៣

លក្ខណៈវិនិច្ឆ័យ នៃការវាយតម្លៃសាស្ត្រាចារ្យ

**ប្រការ៦:​​​​** សាស្ត្រាចារ្យទាំងអស់របស់សាកលវិទ្យាល័យត្រូវបានធ្វើការវាយតម្លៃទៅលើ៖

-គម្រោងប្លង់មេរៀន

-តិចនិក និងវិធីសាស្រ្តបង្រៀន

-ខ្លឹមសារមេរៀន

-សមត្ថភាពបកស្រាយខ្លឹមសារ និងចំណេះដឹង

-ការគ្រប់គ្រងថ្នាក់រៀន

-លទ្ធផលសិក្សារបស់និស្សិត

- សម្លេង កាយវិការ ឥរិយាបទ និងក្រមសីលធម៌

-រង្វាយតម្លៃ​​​ និងសំណូមពរ

**ប្រការ៧:​​​​** ការវាយតម្លៃនេះអនុវត្តនៅដើមឆមាសនីមួយៗ នៃឆ្នាំសិក្សាបន្ទាប់ពីសាស្ត្រាចារ្យបានបង្រៀន លើជំនាញបានរយៈពេលពី៩ ទៅ១២ម៉ោង និងពីរដងក្នុងមួយឆ្នាំសិក្សា។

**ប្រការ៨:​​​​** ការវាយតម្លៃធ្វើឡើងតាមរូបភាពពីរគឺ៖

-តាមរយៈសម្រង់មតិរបស់និស្សិតលើការបង្រៀន និង

-តាមរយៈគណៈកម្មការចុះអង្កេតការបង្រៀន

ជំពូក ៤

នីតិវិធី នៃការវាយតម្លៃសាស្ត្រាចារ្យ

**ប្រការ៩:** នីតិវិធីនៃការវាយតម្លៃសាស្រ្តាចារ្យតាមរយៈសម្រង់មតិរបស់និស្សិតមានដូចខាងក្រោមៈ

**១-មុនពេលចុះវាយតម្លៃ**

-រៀបចំទម្រង់វាយតម្លៃតាមរយៈសម្រង់មតិរបស់និស្សិត

-រៀបចំកាលវិភាគសម្រាប់ការចុះវាយតម្លៃ

-រៀបចំបុគ្គលិកទទួលខុសត្រូវ

**២-ពេលចុះវាយតម្លៃ**

-ពន្យល់ពីសារៈប្រយោជន៍នៃការវាយតម្លៃដល់និស្សិត

-ចែកទម្រង់វាយតម្លៃដល់និស្សិតដើម្បីបំពេញទៅតាមសូចនាករ

-ប្រមូលយកមកវិញដើម្បីរៀបចំវាយទិន្នន័យចូលក្នុងកុំព្យូទ័រ

**៣-ក្រោយពេលចុះវាយតម្លៃ**

-ធ្វើការវិភាគ​ និង ចេញលទ្ធផលដោយគណនានៅក្នុងប្រព័ន្ធកុំព្យួរទ័រ

-ផ្តល់លទ្ឋផលនៃការវាយតម្លៃដល់សាស្រ្តាចារ្យ

-ផ្តល់អនុសាសន៍កែលម្អនូវរាល់ចំណុចខ្វះខាត

**ប្រការ១០:** នីតិវិធីនៃការវាយតម្លៃតាមរយៈគណៈកម្មការមានដូចខាងក្រោមៈ

**១-មុនពេលចុះវាយតម្លៃ**

-រៀបចំទម្រង់នៃការវាយតម្លៃតាមរយៈគណៈកម្មការ

-រៀបចំកាលវិភាគសម្រាប់ការចុះវាយតម្លៃការបង្រៀនរបស់សាស្រា្តចារ្យ

-រៀបចំគណៈកម្មការចុះវាយតម្លៃការបង្រៀនរបស់សាស្រា្តចារ្យ

**២-ពេលចុះវាយតម្លៃ**

-គណៈកម្មការចូលអង្គុយក្នុងថ្នាក់

-គណៈកម្មការម្នាក់ៗដាក់ពិន្ទុតាមការអង្កេតជាក់ស្តែង

**៣-ក្រោយពេលចុះវាយតម្លៃ**

-គណៈកម្មការធ្វើការប្រជុំដើម្បីសម្រេចយកលទ្ឋផលរួមមួយ

-ផ្តល់លទ្ឋផលនៃការវាយតម្លៃដល់សាស្រ្តាចារ្យ ដើម្បីចុះហត្ថលេខា

-ផ្តល់អនុសាសន៍កែលម្អនូវរាល់ចំណុចខ្វះខាត

ជំពូក ៥

ការទទួលស្គាល់សាស្ត្រាចារ្យដែលមានស្នាដៃល្អ

**ប្រការ១១:** សាស្ត្រាចារ្យដែលចាត់ទុកថាមានស្នាដៃល្អ លុះត្រាតែមានគុណសម្បត្តិតាមលក្ខណៈវិនិច្ឆ័យដូចខាងក្រោម៖

១- មានកម្រិតសញ្ញាប័ត្រខ្ពស់ស្របនឹងជំនាញដែលបានបង្រៀន

២- មានបទពិសោធន៍ល្អក្នុងការបង្រៀន

៣- មានលទ្ឋផលល្អតាមរយៈការវាយតម្លៃរបស់គណៈកម្មការ

៤- មានលទ្ឋផលល្អតាមរយៈសម្រង់មតិរបស់និស្សិត

៥- គោរពបានយ៉ាងខ្ជាប់ខ្ជួននូវគោលការណ៏ និងបទបញ្ជាផ្ទៃក្នុង របស់សាកលវិទ្យាល័យ

៦- មានការអភិវឌ្ឍផ្នែកចំណេះដឹងជាប្រចាំមានជាអាទិ៍៖

-ការអភិវឌ្ឍកម្រិតសិក្សាខ្ពស់ជាងជំនាញដែលមានពីមុនមក

-ការចូលរួមក្នុងការបណ្តុះបណ្តាល សិក្ខាសាលា វគ្គសិក្សាខ្លី និងការស្រាវជ្រាវនានា

**ប្រការ១២:** ក្រោយពេលរកឃើញសាស្រ្តាចារ្យដែលមានស្នាដៃល្អ ការិយាល័យធានាគុណភាពផ្ទៃក្នុងត្រូវធ្វើរបាយការណ៍ជូនព្រឹទ្ធបុរសឬការិយាល័យពាក់ព័ន្ធដើម្បីធ្វើសំណើមកសាកលវិទ្យាធិការ ផ្តល់នូវការលើកទឹកចិត្ត។

ជំពូក ៦

អវសានបញ្ញត្តិ

**ប្រការ១៣:** គោលការណ៍ទាំងឡាយណាដែលមានខ្លឹមសារខុស ឬផ្ទុយពីគោលការណ៍នេះត្រូវចាត់ទុកជានិរាករណ៍។

**ប្រការ១៤:** និរាករណ៍គោលការណ៍នេះ លុះត្រាតែមានការអនុម័តជាផ្លូវការ ពីគណៈគ្រប់គ្រងសាកល វិទ្យាល័យ លើការកែតម្រូវ ឬបន្ថែមបន្ថយក្នុងជំពូក ឬប្រការមួយចំនួន​ ឬមានគោលការណ៍ថ្មីមកជំនួសទាំងស្រុង។

ជំពូក ៨

ការចូលជាធរមាន

**ប្រការ១៥:** គោលការណ៍នេះបានអនុម័តជាផ្លូវការ និង មានប្រសិទ្ធភាពប្រើប្រាស់ចាប់ពីថ្ងៃចុះហត្ថលេខានេះតទៅ។



បណ្ឌិត ទុន ភក្តី

បាត់ដំបង ថ្ងៃទី..............ខែ................ឆ្នាំ២០...

សាកលវិទ្យាធិការ

ចម្លងជូន

* សមាជិកក្រុមប្រឹក្សាភិបាល
* សាកលវិទ្យាធិការរង

“ដើម្បីជ្រាបជាព័ត៌មាន”

* ព្រឹទ្ធបុរស ព្រឹទ្ធបុរសរង
* គ្រប់សាខា
* គ្រប់ការិយាល័យពាក់ព័ន្ធ “ដើម្បីអនុវត្ត”
* ឯកសារ- កាលប្បវត្តិ